Nyeraki angka 200 kanggo gambar Pari, gambar Kotak Kosong nyusul. Bacute gambar Pari karo gambar Kotak Kosong oyak-oyakan, rebut dhisik rebut akeh, ndadekake swasana kaya senam jantung, dadi tontonan sing gayeng ngedheg-dhegi. Nanging kahanan kaya mengkene iki kanggone Pak Marno dadi kaya wong lagi digebugi sakatoge tanpa bisa mbales utawa enda. Awake lemes, otot bayune kaya dilolosi. Apameneh sawise ngliwati etungan 300, banjur 350, banjur 500 kanggo kemenangane Kotak Kosong, gambar Pari saya ketewel-tewel kangelan sing arep nututi. Kursi sing dilungguhi Pak Marno kaya mongah-mongah diobori. Panyawange mripate warga sing tumuju marang praene kaya-kaya lagi ngisin-isin. Raine kaya dibeset disoki wedang panas.